Oikeudenkäynnin tuomarina senaatin istunnossa toimi Patrick Leahy.
**Toinen virkarikossyyte Donald Trumpia vastaan** nostettiin 9. helmikuuta 2021, jolloin hänen presidenttikautensa oli jo päättynyt. Donald Trump on Yhdysvaltain historian ensimmäinen presidentti, jota vastaan on nostettu virkasyyte kahdesti.

Tapaus on poikkeuksellinen siinä mielessä, että oikeudenkäynti ja sen lopullisen päätöksin julkistaminen ajoittuivat Trumpin virkakauden jälkeiselle ajalle. Trump itse oli sitä mieltä, että häntä ei voi asettaa syytteeseen tämän takia.. Yhdysvaltain historiassa tunnetaan kuitenkin tapauksia, joissa viranhaltija on asetettu syytteeseen jo kauden päätyttyä, ja muun muassa Pennsylvanian, Vermontin, Virginian ja Delawaren osavaltioiden perustuslait sallivat nimenomaan myös sellaisten viranhaltijoiden syytteeseen asettamisen, joiden virkakausi on jo päättynyt. Näiden osavaltioiden perustuslait ovat vanhempia kuin Yhdysvaltain perustuslaki, ja yhdenkään osavaltion perustuslaki ei selvästi kiellä jo virkakautensa päättäneen viranhaltijan asettamista syytteeseen..

Tausta ja syytteet
------------------

*Pääartikkeli: Yhdysvaltain kongressitalon valtaus 2021*
Raskinin Trumpille osoittama pyyntö saapua todistajaksi oikeudenkäyntiin. Päivätty: 4. helmikuuta 2021.
Trumpin toinen virkarikosepäily liittyi tammikuun 6. päivän mellakoihin Yhdysvaltain kongressitalolla. Useat vaikutusvaltaiset poliitikot ja asiantuntijat olivat sitä mieltä, että Trumpin puheet yllyttivät väkijoukkoa vallankaappausyritykseen. Trump myös väitti julkisesti, että varapresidentillä olisi mahdollisuus nollata valitsijamiesten ääniä ja täten estää Joe Bidenin virallinen valinta presidentiksi. Varapresidentti Pence ei tätä kuitenkaan tehnyt, koska hänellä ei ollut valtaa tehdä niin, jonka jälkeen kutsui tätä pelkuriksi.

Yhdysvaltain presidentti voidaan asettaa virkarikossyytteeseen perustuslain mukaan ainoastaan maanpetoksesta, lahjusten ottamisesta ja muista korkean luokan rikkomuksista. Oikeudenkäynnissä edustajainhuoneen valitsema komitea toimii syyttäjänä, kun taas koko senaatti toimii sekä tuomarina että valamiehistönä. Presidentin ollessa syytetty, korkeimman oikeuden puheenjohtaja toimii poikkeuksellisesti oikeudenkäynnin tuomarina, mutta asetelma on muuten sama. Jotta syytetty voidaan tuomita, tarvitaan valamiehistön ⅔ enemmistö.. Senaattoreista 67:n pitäisi siis äänestää Trumpin tuomitsemisen puolesta*lähde?*.

Yhdysvaltain edustajainhuone asetti lopulta Trumpin syytteeseen kapinaan kiihottamisesta 14. tammikuuta äänin 232–197. Mikäli oikeudenkäynti tuomitsisi Trumpin, tämän ehdokkuus tulevissa presidentinvaaleissa voitaisiin estää.. Edustajainhuoneen demokraatit ilmaisivat kannassaan seuraavasti:

> »– – jos kongressin yhteistä istuntoa vastaan suunnattu vallankaappaukseen tähtäävän mellakan yllyttäminen vaalit hävittyään ei ole viralta panoon johtava rikos, on vaikea kuvitella, mikä sitten olisi.» 
> 
> 

Trump ilmoitti jo ennen oikeudenkäynnin alkua, 5. helmikuuta, ettei aio saapua todistajaksi. Hänen neuvonantajansa mukaan syy oli ennen kaikkea se, että oikeudenkäynti on Trumpin mielestä perustuslain vastainen.

Syytteen käsittely
------------------

Senaattorit vannovat valan ennen oikeuden käynnin alkamista Patrick Leahyn johdolla.
Oikeudenkäyntiä valittiin johtamaan senaattori Patrick Leahy, joka on senaatin pisimpään virassa toiminut edustaja. Leahy on presidentti pro tempore, eli kolmas presidentin vallanperimysjärjestyksessä varapresidentin ja edustajainhuoneen puhemiehen jälkeen. Korkeimman oikeuden puheenjohtajan John Robertsin ei tarvinnut toimia tuomarina virkarikosoikeudenkäynnissä, koska Trumpin virkakausi oli jo päättynyt..

Edustajainhuone valtuutti seuraavat henkilöt toimimaan syyttäjinä (engl. *manager*), joista valtuuskunnan puheenjohtajana toimi Jamie Raskin:

| Kuva | Nimi | Osavaltio/ territorio | Puoluekanta |
| --- | --- | --- | --- |
|  | Jamie Raskin |  Maryland | demokraatti |
|  | Diana DeGette |  Colorado | demokraatti |
|  | David Cicilline | Rhode Island Rhode Island | demokraatti |
|  | Joaquin Castro | Texas Texas | demokraatti |
|  | Eric Swalwell |  Kalifornia | demokraatti |
|  | Ted Lieu |  Kalifornia | demokraatti |
|  | Joe Neguse |  Colorado | demokraatti |
|  | Madeleine Dean |  Pennsylvania | demokraatti |
|  | Stacey Plaskett |  Yhdysvaltain Neitsytsaaret | demokraatti |

Tammikuun 9. päivänä Trumpin puolustus ilmoitti, että Trumpin asianajajina toimivat juristit David Schoen, Bruce Castor Jr. ja Michael van der Veen. Yksikään asianajajista ei kuitenkaan ollut erikoistunut Yhdysvaltain perustuslakiin.. Tätä ennen monet Trumpin aikaisemmat asianajajat erosivat.

### Syyttäjän puheenvuoro

Oikeudenkäynti alkoi 9. helmikuuta syyttäjän puheenvuorolla. Ensimmäinen senaatti äänesti siitä, että Trumpin asettaminen virkarikossyytteeseen oli perustuslain mukainen. Syyttäjien puheenjohtajana toimiva Jamie Raskin sanoi puheenvuorossaan, ettei halua Yhdysvaltoihin syntyvän ns. tammikuun poikkeusta, eli tilannetta, jossa presidentti voi rikkoa lakia ja päästä kuin koira veräjästä vain siksi, että kausi on loppumaisillaan eikä tätä ehditä virallisesti panemaan viralta.

Samana päivänä Georgian osavaltion vaaliviranomainen ilmoitti aloittavansa esitutkinnan Trumpin ja osavaltion kuvernöörin Brad Raffenspergerin välisestä puhelusta, jossa Trump pyysi kuvernööriä muuttamaan presidentinvaalien tulosta sen verran, että olisi voittanut yhdellä äänellä.

Seuraavana päivänä, 10. helmikuuta, senaatille esiteltiin kuva- ja videomateriaalia mellakoinnista ja kongressitaloon tunkeutumisesta. Syyttäjä Stacey Plaskett totesi näiden pohjalta, että tunkeutujilla oli ihan todellinen aikomus tappaa edustajainhuoneen puheenjohtaja Nancy Pelosi, minkä lisäksi tunkeutujat pääsivät melko lähelle paikkaa, jossa varapresidenttiä ja hänen perhettään pidettiin turvassa.

### Puolustuksen puheenvuoro

Trumpin puolustuspuheenvuorot pidettiin 12. helmikuuta, jolloin asianajajat sanoivat, että Trumpin puheet, joissa viitattiin tammikuun 6. päivän tapahtumiin, ei ollut väkivaltaan yllyttävää sävyä, vaan ihmisiä kehotettiin osoittamaan mieltään "rauhallisesti ja isänmaallisesti". Edustajainhuoneen tekemää syytöstä puolustus kutsui valheeksi..

CNN uutisoi 12. helmikuuta, että kolme republikaanisenaattoria (Lindsey Graham, Ted Cruz ja Mike Lee) tapasivat Trumpin puolustusasianajajien kanssa. Trumpin puolustus kehui tapaamista ja kertoi, että senaattorit halusivat vain selvittää, että ovat perillä oikeudenkäyntiin liittyvistä seikoista. Cruz kuvaili, että oikeudenkäynnin tulos on kaikille päivänselvä ja, että presidentti Trump vapautettaisiin syytteistä. Rikosoikeudenkäynnissä vastaava tilanne, jossa asianajaja tapaa valamiehistön jäseniä, ei kävisi päinsä, mutta kyseessä ei ole rikosoikeudenkäynti.

Puolustuksen puheenvuoroja on luonnehdittu jossitteluksi. Puolustus esitteli senaatille videoklippejä, joissa demokraattiset poliitikot käyttävät sanaa "taistelu" puhuessaan omalla kannattajakunnalleen ja keskittyivät erityisesti senaattori Elizabeth Warreniin. Puolustuksen mukaan tarkoituksena oli ennen kaikkea osoittaa demokraattien syytökset tekopyhiksi, sillä nämäkin käyttivät puolustuksen mukaan samanlaista retoriikkaa..

Syytteiden hylkäys senaatissa
-----------------------------

Senaatti äänesti hylkäävänsä syytteet Trumpia vastaan 13. helmikuuta äänin 43–57, eli vaadittu ⅔ enemmistö ei täyttynyt. Republikaanien senaattijohtaja Mitch McConnell äänesti syytteiden hylkäämisen puolesta, mutta sanoi jälkikäteen, että mellakat olivat Trumpin syytä..

Republikaaneista Trumpin tuomitsemisen puolesta äänestivät Mitt Romney, Pat Toomey, Ben Sasse, Richard Burr, Susan Collins, Bill Cassidy ja Lisa Murkowski. Donald Trump Jr. kutsui näitä seitsemää nimellä RINOS (*Republicans in Name Only*) ja Foxin juontaja Laura Ingraham uhkasi, että yksikään heistä ei pääsisi puhumaan republikaanien vuoden 2024 puoluekokoukseen.

Mielipidemittauksia ja reaktioita
---------------------------------

Monien mielipidemittauksien mukaan enemmistö yhdysvaltalaisista puolusti Trumpin tuomitsemista.

| Mielipidekysely | Julkaistu (2021) | Puolesta | Vastaan | Muuta | Lähde |
| --- | --- | --- | --- | --- | --- |
| ABC News / Ipsos | 7. helmikuuta | 56 % | 43 % |  |  |
| Monmouthin yliopisto | 25. tammikuuta | 56 % | 44 % | kysyttiin, hyväksyvätkö vastaajat Trumpin asettamisen virkarikossyytteeseen |  |
| CBS News / YouGov | 9. helmikuuta | 56 % | 44 % |  |  |
| Reuters / Ipsos | 22. tammikuuta | 51 % | 37 % | 12 % oli epävarmoja kannastaan |  |

### Reaktioita

Kun Trump vapautettiin syytteistä, 54 % republikaaneista ilmoitti harkitsevansa Trumpin äänestämistä republikaanien esivaaleissa vuonna 2024. Samasta otannasta selvisi myös, että 51 % halusi Trumpin säilyvän keskeisenä toimijana republikaanisessa puolueessa. Kaikista äänestäjistä 51 % ilmoitti olleensa pettynyt siihen, että senaatti vapautti Trumpin syytteistä..

Trump itse ilmoitti syytteistä vapauduttuaan, että oikeudenkäynti oli jälleen "noitavaino" ja, että hänen alulle panemansa liike "on vasta alkanut". Presidentti Biden julkaisi tiedotteen, jossa hän totesi demokratian olevan hauras ja toisti kantansa, jonka mukaan "väkivallalla ja ääriajattelulla ei ole sijaa Amerikassa". Syyttäjien puheenjohtajana toiminut Raskin sanoi, että kyseessä oli "Yhdysvaltain historian kaikkein puolueellisin virkarikoskäsittely".

Ennen puolustuksen puheenvuoroa, 11. helmikuuta, joukko korkea-arvoisia republikaaneja valmistautui väitetysti uuden keskusta-oikeistolaisen puolueen perustamiseen, sillä republikaanisen puolueen katsottiin radikalisoituneen Trumpin kaudella.

Lähteet
-------

1. ↑  Jack Brewster: Trump Becomes First President Impeached Twice After Fomenting Capitol Riot *Forbes*. Viitattu 22.9.2021. (englanniksi)
2. ↑  Trump Becomes 1st U.S. President To Be Impeached Twice *NPR.org*. Viitattu 22.9.2021. (englanniksi)
3. ↑  Moment President Trump impeached for second time *BBC News*. Viitattu 22.9.2021. (englanniksi)
4. ↑  Katkeroituva Donald Trump mököttää yksin Valkoisessa talossa *iltalehti.fi*. Viitattu 22.9.2021.
5. 1 2 3 4  The Tragedy of Trump’s Second Impeachment  18.2.2021. LegalEagle. Viitattu 22.9.2021. (englanniksi)
6. ↑  How does impeachment work? - Alex Gendler  24.8.2017. TED-Ed. Viitattu 22.9.2021. (englanniksi)
7. ↑  Trump sai toisen virkarikossyytteensä kautensa loppumetreillä *Yle Uutiset*. Viitattu 22.9.2021.
8. ↑  Trump ei aio todistaa virkasyytekäsittelyssä *Yle Uutiset*. Viitattu 22.9.2021.
9. ↑  Susan Cornwell: Senator Leahy, not chief justice, to preside over Trump's second impeachment trial *Reuters*.  9.2.2021. Viitattu 22.9.2021. (englanniksi)
10. ↑  Sen. Patrick Leahy To Preside Over Trump's Senate Impeachment Trial *NPR.org*. Viitattu 22.9.2021. (englanniksi)
11. ↑  Meet The House Managers Laying Out The Case To Impeach Donald Trump *NPR.org*. Viitattu 22.9.2021. (englanniksi)
12. ↑  Meet Trump's Impeachment Defense Team *NRP.org*.  9.1.2021. Viitattu 22.9.2021. (englanniksi)
13. ↑  Donald Trump hires new impeachment defence team after lead lawyers quit *the Guardian*.  1.2.2021. Viitattu 22.9.2021. (englanniksi)
14. ↑  First on CNN: Trump's impeachment defense team leaves less than two weeks before trial *CNN*.  31.1.2021. Viitattu 22.9.2021.
15. 1 2  Yhdysvaltain senaatti alkaa tänään syynätä Trumpin kapinasyytettä *Yle Uutiset*. Viitattu 22.9.2021.
16. ↑  US Senate votes Trump impeachment is constitutional *Deutsche Welle*.  9.2.2021. Viitattu 22.9.2021. (englanniksi)
17. ↑  Raskin remembers late son in emotional impeachment speech *POLITICO*. Viitattu 22.9.2021. (englanniksi)
18. ↑  Georgian vaaliviranomaiset aloittavat tutkinnan Donald Trumpin puheluun liittyen *Yle Uutiset*. Viitattu 22.9.2021.
19. ↑  With New Video Footage, Managers Show How Close Rioters Got To Pence And Lawmakers *NPR.org*. Viitattu 22.9.2021. (englanniksi)
20. ↑  Trump's lawyer is defending his speech on Jan. 6. Read a transcript of it here. *CNN*.  12.2.2021. Viitattu 22.9.2021. (englanniksi)
21. ↑  Nicholas Fandos: Trump’s Impeachment Trial Highlights: Defense Rests and Questioning Ends, Likely Setting Up Saturday Vote *The New York Times*.  12.2.2021. Viitattu 22.9.2021. (englanniksi)
22. ↑  Raju, Manu & Rogers, Alex: Three GOP senators meet with Trump's lawyers on eve of impeachment defense presentation *CNN*.  12.2.2021. Viitattu 22.9.2021. (englanniksi)
23. ↑  Is Trump's Whataboutism Defense Enough Cover For GOP Acquittal? : The NPR Politics Podcast *NPR.org*. Viitattu 22.9.2021. (englanniksi)
24. ↑  Aaron Rupar: Trump lawyers keep accusing Democrats of manipulating evidence. But they’re doing that themselves. *Vox*.  12.2.2021. Viitattu 22.9.2021. (englanniksi)
25. ↑  Trump lawyers showed a video montage of Democrats saying "fight" *CNN*.  12.2.2021. Viitattu 22.9.2021. (englanniksi)
26. ↑  Senaatti äänesti ja Trump vapautui virkasyytteestä, republikaanijohtaja McConnellin mukaan mellakka oli kuitenkin Trumpin syy *Yle Uutiset*. Viitattu 22.9.2021.
27. ↑  Amanda Macias: 7 Republicans explain their vote to convict Trump for Capitol attack *CNBC*.  13.2.2021. Viitattu 22.9.2021. (englanniksi)
28. ↑  Donald Trump impeachment trial: Ex-president acquitted of inciting insurrection *BBC News*. Viitattu 22.9.2021. (englanniksi)
29. ↑  Majority of Americans say Trump should be convicted, barred from holding federal office in impeachment trial: POLL *ABC News*.  7.2.2021. Viitattu 22.9.2021. (englanniksi)
30. ↑  Benjamin Din: Poll: Majority of Americans support Trump impeachment and conviction *POLITICO*. Viitattu 22.9.2021. (englanniksi)
31. ↑  Majority favor conviction as impeachment trial begins, but many Republicans urge loyalty to Trump — CBS News poll *cbsnews.com*.  9.2.2021. Viitattu 22.9.2021. (englanniksi)
32. ↑  Chris Kahn: Slim majority of Americans want Senate to convict Trump: Reuters/Ipsos poll *Reuters*.  22.1.2021. Viitattu 22.9.2021. (englanniksi)
33. ↑  Trump Emerges From Impeachment Trial With Sturdy Backing From GOP Voters *Morning Consult*.  16.2.2021. Viitattu 22.9.2021. (englanniksi)
34. ↑  Trump acquitted, denounced in historic impeachment trial *AP NEWS*.  20.4.2021. Viitattu 22.9.2021. (englanniksi)
35. ↑  Statement by President Joe Biden on the Senate Vote in the Trial of Donald Trump *The White House*.  14.2.2021. Viitattu 22.9.2021. (englanniksi)
36. ↑  Raskin: "We defended our House" *CNN*.  13.2.2021. Viitattu 22.9.2021. (englanniksi)
37. ↑  Reuters: 120 korkea-arvoista republikaania valmisteli uuden puolueen perustamista *Yle Uutiset*. Viitattu 22.9.2021.